Ниски лихвени нива поддържат горещ пазара на имоти в ЕС
За сравнение - през 2002 г. лихвите по ипотечните кредити в държавите на континента са били между 4% и 6.3%. Това сочат данните на европейската нестопанска организация CEPI, която следи пазарите на недвижими имоти в страните - членки на ЕС. Целта на асоциацията е да защити пазара на собственост в държавите, членуващи в съюза, чрез определянето на еднакви правила и поставянето на еднакви цели. На национално ниво CEPI работи с браншовите организации в областта на недвижимите имоти. Те подават информация както за лихвените нива, така и за заетите в сферата на търговията с имоти, за обемите на сделките, движението на цените, както и средните стойности, при които са се търгували имотите в столиците. Последните са разделени в три групи - цени на сделки със самостоятелни къщи (стойността на сделката без таксите за къщи, които вече са били използвани преди, в добро състояние са и са разположени в район средна класа), цени на сделки с апартаменти (отново стойността на сделката без таксите за жилища, които са се изтъргували на вторичния пазар и които са в добро състояние), както и цените на разпоредителните сделки с офис площи (за имоти с големина около 300 кв.м, предназначени само за административни нужди, на поне пет години, добре обзаведени, в добро състояние, разположени в офис района на града).
Така според обобщените данни на организацията най-скъпо през миналата година са се търгували апартаментите в Дъблин. Средната цена на имотите в ирландската столица е малко над 350 хил. евро. Най-ниски са били цените на търгуваните жилища в шведската столица, където цената на стандартен апартамент е била 127 хил. евро. От изследването се вижда още, че с изключение на Германия и Австрия във всички останали европейски столици цените на апартаментите през 2003 г. са се повишили, сравнено с предната година. Най-голямо е увеличението в Мадрид, Лондон и Брюксел. Поскъпването в тези градове е съответно 20, 18 и 17 процента. С над 10 на сто са се увеличили цените на жилищната собственост и Париж, Дъблин и Берн.
Цените на квадратен метър офис площи в столиците на старите членки на ЕС през 2003 г. са се движили в много широк ценови диапазон между 800 и 10 000 евро на кв.м, се вижда от данните на CEPI. Най-скъпо офис площите са се търгували в Лондон (около 10 000 евро на кв.м) и Дъблин (над 8000 евро на кв.м), следват Париж и Мадрид, където цените на един квадратен метър се доближават до 5000 евро. Най-ниската цена на помещения за административни нужди е регистрирана във финландската столица.
От тази година CEPI ще започне да събира и обобщава данни и за част от новоприетите страни - членки в ЕС. На първо време организацията ще включи в проучванията си Чехия, Полша, Литва и Латвия. Според наблюденията на световните лидери в търговията с недвижима собственост през последните години като резултат от очакванията на хората за бъдещото развитие на пазарите след разширяването на ЕС във всички новоприсъединили се към съюза държави е било регистрирано рязко покачване на цените на къщите и жилищата. <?xml:namespace prefix = o ns = "urn:schemas-microsoft-com:office:office" />
Пазарът на офис площи:
В Централна и Източна Европа Унгария е на върха
Нелоша ситуация се очертава на пазарите на бизнес имоти в страните от Централна и Източна Европа. Според рейтинг, изготвен от международната компания Cushman & Wakefield Healey & Baker (CWHB), лидер по привлекателност на бизнес площите сред новоприетите страни - членки на ЕС, е Унгария. Там в момента търсенето на офис и търговски площи изпреварва предлагането, а цените на собствеността растат. Над 25 големи световни компании са посочили унгарската столица като място, в което възнамеряват да развият бизнес и да разкрият офиси през следващите пет години. Изследването на CWHB е проведено за 13 страни: Чехия, Естония, Унгария, Латвия, Литва, Полша, Словакия и Словения (новоприсъединилите се към ЕС държави), както и България, Румъния и Хърватия (които се очаква да бъдат приети в ЕС през 2007 г.), а също така и Турция и Русия. При съставянето на рейтинга под внимание се взимат около 50 различни политически и икономически фактора, включително цените и обемите на предлагане на офис площи.
На второ и трето място като привлекателност в изследването са съответно Чехия и Полша. Според CWHB тези страни са предприели правилните стъпки за изпълнение на икономическите реформи. Средните нива на наемите на офиси в столиците на Унгария, Чехия и Полша към края на 2003 г. са били съответно 22, 20 и 15 евро на кв.м. България заема десето място в изследването на CWHB, следвана от Турция, Румъния и Хърватия. Според изследването количеството на предлаганите в София модерни офис площи е едва около 150 хил. кв.м, докато в Прага и Варшава се предлагат над 1 млн. кв.м.
Ежегодният рейтинг, който компанията CWHB изготвя за привлекателността на европейските столици, през 2003 г. сочи, че най-предпочитаните от бизнеса места са Лондон, Париж и Франкфурт - трите най- скъпи града не само в Европа, но и в света.
продава Тристаен апартамент, 213 м2